ANAMNEZA ȘI EXAMINAREA PSIHOLOGICĂ A COPILULUI
Marin Constanţa, prof. înv. primar, Şcoala Gimnazială Nr. 84 Bucureşti
Date generale: 

· Nume și prenume: M.A.I.

· Data nașterii: 30.11.2016

1. Date despre:

· Natura și severitatea problemei: În calitate de învățător la clasa pregătitoare am remarcat că elevul M.A.I. are dificultăți de adapare atât în colectivul clasei cât și în realizarea sarcinilor școlare. Dintre manifestările care mi-au atras atenția menționez: dificultăți de concentrare asupra sarcinilor școlare, pune întrebări care nu au legătură cu subiectul discutat, pleacă din bancă sau dacă nu pleacă din bancă își face de lucru cu altceva (caută în ghiozdan, bate din picioare, distrage atenția colegilor vecini), vorbește cu voce tare în timpul în care au loc activități individuale etc.

· Frecvența: Manifestările observate apar cu o frecvență zilnică.

· Situația în care apare: manifestările sunt mai frecvente și de o intensitate mai mare în timpul orelor de comunicare și al celor de abilități manuale când găsește utilizări nespecifice instrumentelor de lucru (cu foarfeca taie nasul, cu lipiciul lipește paginile caietelor etc.)

· Factori ce o provoacă sau o ameliorează: nu există un factor determinant. Manifestările comportamentale apar începând cu cea de-a doua oră și cresc în intensitate către sfârșitul programului școlar.

· Stresuri pe care părinții le consideră importante: părinții nu au conștientizat problemele copilului până în momentul în care nu le-am semnalat eu. Ei considerau că “așa este el”.

2. Prezența altor probleme și acuze curente:

· Somatice: nu apar manifestări somatice.

· Probleme de alimentație, somn sau excreție: nu apar manifestări de acest tip.

· Relații cu părinții și frații: nu are frați. Relațiile cu părinții sunt tensionate din cauza atitudinii contradictorii a părinților (tata îl ceartă și mama îl ia în brațe și, în prezența copilului, contrazice tatăl)

· Relații cu alți copii: nu are prieteni de familie sau la școală. Stabilește relații întâmplătoare cu copiii în parc, în timpul pauzelor școlare. 
· Nivelul de activitate, aria de atenție, concentrarea: este dezorganizat în realizarea sarcinilor școlare, nu se orientează în vederea finalizării sarcinilor, sarcinile sunt finalizate după detalii întâmplătoare, are dificultăți de fixare a atenției, durata atenției este redusă, se poate concentra pe perioade de timp reduse (max. 10 min.), distributivitatea atenției este deficitară.
· Dispoziție, nivel energetic, anxietate: Este un copil vessel, cu foarte multă energie, nu prezintă anxietăți.

· Răspunsul la frustrare, crize de furie: are rezistență scăzută la frustrare, nu are crize de furie, dar frecvent întrerupe activitatea cu manifestări neadecvate (de ex. încearcă să se agațe de cuier).

· Comportament antisocial: nu este agresiv cu colegii de clasă, nu lipsește de la școală, nu fură.
· Achiziții educaționale: achiziții școlare rudimentare. O dată cu aplicarea programului de intervenție personalizat achizițiile școlare s-au îmbunătășit semnificativ.

· Interes și comportament sexual: nu este cazul.

3. Nivelul curent de dezvoltare:

· Limbaj: Vocabularul este sărac, prezintă dislalie (le-am recomandat părinților să îl consulte un logoped), are dificultăți în folosirea acordului gramatical. La nivelul citirii întâmpină dificultăți legate de citirea cuvintelor alcătuite din 3 silabe și apare frecvent inversiunea (citește dar în loc de dra, apare la nivelul tuturor silabelor alcătuite din consoană – consoană - vocală). La nivelul scrierii are dificultăți în activitățile de dictare, poate copia și transcrie un text fără a conștientiza cuvintele pe care le scrie.

· Atitudini spațiale: are dificultăți în stabilirea relațiilor spațiale dintre două obiecte, poate stabili relații spațiale în raport cu sine ( în spate, în față, lângă, pe, sub etc.).

· Coordonare motorie: are dificultăți la nivelul respectării spațiilor de scriere adică la nivelul coordonării oculo-motorii.

4. Structura familiei:

· Părinți: Mama are vârsta de 32 ani, ambalator la CIO, tatăl în vârstă de 34 ani, recepționer marfă la Carrefour.

· Starea somatică și emoțională curentă: Părinții nu au probleme de sănătate. Au acceptat situația copilului lor în momentul în care le-am semnalat dificultățile acestuia în cadrul clasei. 
· Bunicii: Copilul locuiește împreună cu părinții și bunica maternă care suferă de bolile specifice vârstei a 3-a (hipertensiune, dificultăți motoriii etc.).

· Condiții de acasă. Condiții de dormit: Familia locuiește în apartamentul propriu, copilul doarme împreună cu bunica.

5. Funcționarea familiei:

· Calitatea relației dintre părinți. Capacitatea de a comunica și rezolva problemele. Atitudinea față de problemele copilului: Părinții își iubesc copilul dar au avut atitudini contradictoriii (mama îl certa și tata îl apăra și invers). Din momentul conștientizării problemei cu care se confruntă copilul, ADHD, atitudinea lor a început să fie unitară. 
· Calitatea relației dintre părinți și copil: O dată cu consilierea părinților calitatea relațiilor dintre părinți și copil s-a îmbunătățit semnificativ. Copilul este încântat de tabelul cu fețe vesele pe care le primește acasă și se străduiește să obțină recompensa promisă (acum recompense sunt mașinuțele din parc).

· Confuzii între generații: Bunica are tendințe supraprotective, dar a înțeles utilitatea unei atitudini unitare.

6. Istoricul personal:

· Preconcepție. Concepție: Copilul a apărut în familie în mod firesc fără a fi planificat. Părinții nu și-au făcut analize preconceptuale. A fost un copil dorit de familie și primit cu dragostea corespunzătoare.
· Sarcină: Sarcina a decurs fără evenimente semnificative.

· Depresie post-partum: Fiind un copil dorit, primul copil al cuplului și beneficiind de ajutorul necondiționat al mamei, nu a apărut depresia post-partum.

· Nașterea: Scorul APGAR la naștere a fost 9, greutatea de 2, 870 gr și lungimea de 48 cm. Alimentația inițială a fost cu lapte praf mama neavând lactație.

· Caracteristici temperamentale precoce: A fost un copil foarte energic ( nu mergea, dar a reușit să scoată toată plinta din casă), plângea când pleca mama la serviciu.

· Boli și leziuni trecute: Fără evenimente deosebite în copilăria timpurie, a avut varicelă.

· Separări care au durat mai mult de o săptămână: Nu au existat.

· Istoria școlarizării: La grădiniță a fost un copil care nu-și finaliza niciodată sarcinile, în clasa pregătitoare remarcând aceast comportament, l-am semnalat părinților.

7. Observarea stării emoționale și a comportamentului copilului:

· Aspect. Stare de dismorfism, stare nutrițională. Semne de neglijare: Este un copil normal dezvoltat fizic, fără dismorfisme, cu o nutriție corespunzătoare (are sandwish pentru masa de la ora 10), fără semne de neglijare.

· Nivelul de activitate. Capacitate de concentrare: este dezorganizat în realizarea sarcinilor școlare, nu se orientează în vederea finalizării sarcinilor, sarcinile sunt finalizate după detalii întâmplătoare, are dificultăți de fixare a atenției, durata atenției este redusă, se poate concentra pe perioade de timp reduse (max. 10 min.), distributivitatea atenției este deficitară.

· Dispoziție: A început să fie un copil vesel și se străduiește să stabilească relații de prietenie cu colegii.

· Relația cu psihologul: Copilul nu frecventează un psiholog, progresele înregistrate au apărut datorită colaborării dintre învățător-profesor itinerant-familie.

8. Observarea relațiilor intrafamiliare:

· Modele de interacțiune: o dată cu colaborarea dintre școală și familie, atitudinea unitară a dus la progrese semnificative.

· Claritatea limitelor între generații: Atitudinea supraprotectivă a bunicii se estompează pe măsura conștientizării progreselor copilului.
· Ușurința comunicării între membrii familiei: O dată conștientizate dificultățile copilului și utilitatea programului de intervenție personalizat, comunicarea între membrii familiei este mai facilă influențând pozitiv evoluția copilului.

